ওয়েস্ট ইন্ডিজের বিরুদ্ধে অসাধারণ হাফসেঞ্চুরি রাহুলের!

ওয়েব ডেস্ক : ওয়েস্ট ইন্ডিজের (West Indies) বিরুদ্ধে টেস্টের প্রথম দিনে অনেকটাই এগিয়ে ভারত (India)। প্রথমে ভারতীয় বোলারদের দাপটে স্কোর বোর্ডে মাত্র ১৬২ রান তুলতে সক্ষম হন ওয়েস্ট ইন্ডিজের ব্যাটাররা। জবাবে ব্যাটিং করতে নেমে হাফ সেঞ্চুরি করলেন কে এল রাহুল (KL Rahul)। প্রথম দিনের খেলা শেষে ২ উইকেট হারিয়ে ভারতের স্কোর ১২১। ওয়েস্ট ইন্ডিজের প্রথম ইনিংসের রানকে টপকে যেতে ভারতের আর দরকার ৪১ রান।

বৃহস্পতিবার টসে জিতে ব্যাটিং নিয়েছিলেন ওয়েস্ট ইন্ডিজের অধিনায়ক রস্টন চেজ (Roston Chase)। কিন্তু ভারতীয় বোলারদের দাপটে বেশিক্ষণ টিকতে পারলেন না ওয়েস্ট ইন্ডিজের ক্রিকেটাররা। মধ্যাহ্নভোজের আগেই পড়ে গিয়েছিল ৫ উইকেট। তবে বিরতির পরও বেশিক্ষণ টিকতে পারেননি তাঁরা। প্রথম ইনিংসে সিরাজ নিয়েছেন ৪ উইকেট। বুমরা নিয়েছেন ৩টি উইকেট। কুলদীপ নিয়েছেন ২টি এবং ওয়াশিংটন সুন্দর নিয়েছেন ১টি উইকেট।

আরও খবর : ভারতীয় বোলারদের দাপট, ১৬২ রানে থামল ওয়েস্ট ইন্ডিজের ইনিংস

এর পরেই ব্যাট করতে নামেন কেএল রাহুল (KL Rahul) এবং যশস্বী জয়সওয়াল (Yashasvi Jaiswal)। তবে মাঝে বৃষ্টি হওয়ার কারণে বেশ কিছুক্ষণ বন্ধ ছিল খেলা। কিন্তু কিছুক্ষণ পর থেমে যায় বৃষ্টি। তার পর খেলা শুরু হওয়ার কিছুক্ষণের মধ্যেই আউট হন যশস্বী। ৩৬ রান করেন তিনি।

অন্যদিকে সাই সুদর্শনের (Sai Sudharsan) উপর আস্থা রেখে তাঁকে প্রথম একাদশে রেখেছিলেন নির্বাচকরা। কিন্তু তিনিও মাঠে নেমে ব্যর্থ হলেন। মাত্র ৭ রান করে আউট হন তিনি। তবে দুই উইকেট হারালেও ২২ গজে স্থির ছিলেন কেএল রাহুল। ১০১ বলে হাফ সেঞ্চুরি করেন তিনি। প্রথম দিনের শেষে স্কোর বোর্ডে ভারতের রান ১২১। অপরাজিত রয়েছেন কে এল রাহুল (৫৩) ও অধিনায়ক শুভমন গিল (Subhman Gill) (১৮)।